Da Haushea (dominus) fu ana Villa rustica woa oft a bensioniada Soidåd, dea sai Milideazaid ådeant ghåbt håd und in da jéwailing Brovinz in de lokale Infrastruktua integriad woa, zu da Fasoagung fu ana Schdåd oda ana Milideagarnision, dé in da Umgebung gléng is. Wãn auf ana Villa rustica im Duachschnid 50 Laid und Oawadsgreft glébt hãm, dãn hãm dé so fü Lémsmitl broduzian kina, dass nu fia ungefea 20 Laid in da Schdåd oda 20 Soidådn in ana Garnision gnua gwén is. Bsondas efizient woan dé dåmålign Ãnbaumetodn nemli nu ned. Aus dém kã ma zan Baischbü ausrechna, das a Grosschdåd wia Carnuntum mid 40.000 Bewona und doat schdazioniade Soidådn ungefea 2.000 Villae rustica braucht håd fia de Fasoagung mid Lémsmitl. A wãn dazua natiali a de Fasoagung iwa waidan Hãndl und Fischarai mégli woa und so a Entlåstung fia de Bauan fu da Umgebung bedait håd. S Lãnd und de Åkaflechn, wås dé 100.000 Bauan zua Fasoagung braucht hãm woa auf jédn Fåi gschaid gros. Olõa an dea Rechnung siagt ma, dass a in da Gégend fum Donaulimes nu an Haufn römische Lãndhaisa zan findn gém muas, dé bis jéz nu néd archeologisch ausgråm woan san.